Kanye West
Kanye West, Kanye Omari West, f. 8.6.1977, amerikansk producer, rapper og sanger. Efter i flere år at have været en succesfuld producer for en række hiphop- og R&B-kunstnere, bl.a. Jay-Z og Janet Jackson, solodebuterede Kanye West i 2004 med det kritikerroste album The College Dropout.
Han har siden udgivet albummene Late Registration (2005), Graduation (2007) og 808s & Heartbreak (2008). Det sidstnævnte skiller sig ud, idet Kanye West synger i stedet for at rappe.
Kanye Wests produktionsstil er bl.a. kendetegnet ved udstrakt brug af samples, ofte af soul-sange. Han fremstår som en af hiphop-genrens ypperste repræsentanter, en position der blev forstærket med udsendelsen af den iderige og overlegent producerede My Dark Twisted Fantasy (2010).